Preşedintele PNL, Nicolae Ciucă, a declarat, luni seara, că în interiorul coaliţiei de guvernare cu PSD nu a existat şi nici nu va exista în discuţie subiectul susţinerii unei candidaturi a lui Mircea Geoană la funcţia de preşedinte al României. Nicolae Ciucă a fost întrebat, într-o emisiune la Digi 24, dacă Mircea Geoană poate fi candidatul comun al PSD şi PNL pentru alegerile prezidenţiale.
"Nu există această variantă discutată în interiorul coaliţiei (...) Nu am avut în discuţie şi nici nu o să avem în discuţie un astfel de subiect, ţinând cont de faptul că fiecare dintre noi avem asumate responsabilităţi, avem asumate funcţiuni şi, ca atare, lupta politică se dă pe baza a ceea ce ducem cu noi din tot ceea ce reprezintă baza partidului, de la nivelul de comună, oraş mic, municipiu, judeţ, până la nivel central", a spus Ciucă.